-----------------------------------------------------------------------
  10. การควบคุมภายใน

  -----------------------------------------------------------------------

10.1 การประเมินความเพียงพอของระบบการควบคุมภายในโดยคณะกรรมการบริษัท

ในการประชุมคณะกรรมการบริษัทมหาชนครั้งที่ 1/2551 เมื่อวันที่ 23 มิถุนายน 2551
โดยมีคณะกรรมการตรวจสอบเข้าร่วมประชุมด้วย
คณะกรรมการได้ประเมินระบบควบคุมภายในโดยการซักถามข้อมูลจากฝ่ายบริหารเกี่ยวกับความเพียงพอของระบบการควบคุมภายในของบริษัท
ทั้ง 5 ส่วน คือ องค์กรและสภาพแวดล้อม การบริหารความเสี่ยง
การควบคุมการปฏิบัติงานของฝ่ายบริหาร ระบบสารสนเทศและการสื่อสารข้อมูล
และระบบการติดตาม ภายหลังจากการประเมินแล้วคณะกรรมการมีความเห็นว่า บริษัท
มีระบบควบคุมภายในในเรื่องการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าวอย่างเพียงพอแล้ว และมีระบบควบคุมภายในในด้านต่างๆ ทั้ง 5
ส่วน
ที่มีความเหมาะสมและเพียงพอในการที่จะป้องกันทรัพย์สินอันเกิดจากการที่ผู้บริหารนำไปใช้โดยมิชอบหรือโดยไม่มีอำนาจ
รวมถึงมีระบบการตรวจสอบภายในที่มีความอิสระในการติดตามและประเมินผลการควบคุมภายใน
นอกจากนี้บริษัท ยังมีระบบการจัดเก็บเอกสารสำคัญที่ทำให้กรรมการ ผู้สอบบัญชี
และผู้มีอำนาจตามกฎหมายสามารถตรวจสอบได้ภายในระยะเวลาอันควร

10.2 นโยบายการดำเนินการตรวจสอบภายใน

ในปี 2552 บริษัทได้แต่งตั้ง บริษัท เอส เค แอ็ดไวซ์เซอร์รี่ จำกัด ซึ่งดำเนินการโดยนายศุภโชค
กิจวิมลตระกูล ผู้สอบบัญชีรับอนุญาต
ซึ่งมีความรู้ความสามารถในด้านระบบบัญชีและการควบคุมภายในเป็นอย่างดี
ให้เป็นที่ปรึกษาในการวางระบบการควบคุมภายในให้แข็งแกร่ง
พร้อมทั้งดำเนินการขจัดความเสี่ยงและรายการสิ่งที่ผิดปกติโดยตรงต่อคณะกรรมการตรวจสอบ
และมีหน่วยงานตรวจสอบภายในของบริษัททำหน้าที่เป็นผู้ประสานงานและเป็นเลขากรรมการตรวจสอบ
ในขณะเดียวกันก็ทำการศึกษาระบบวิธีการตรวจสอบภายในจากผู้เชี่ยวชาญเพื่อนำมาประยุกต์ใช้ในอนาคต
ทั้งนี้ผู้ตรวจสอบภายในจะทำการประเมินความเสี่ยงและจัดทำแผนการตรวจสอบภายในรายปี
ดำเนินการตรวจสอบ ตลอดจนตรวจติดตามผลการปรับปรุงระบบ
และรายงานตรงต่อคณะกรรมการตรวจสอบอย่างน้อยทุกไตรมาส
มีวัตถุประสงค์หลักเพื่อการประเมินประสิทธิภาพและความเหมาะสมเพียงพอของระบบการควบคุมภายในที่มีอยู่ในปัจจุบัน
การปฏิบัติตามนโยบายและระเบียบปฏิบัติที่เกี่ยวข้อง
รวมทั้งความเหมาะสมและเชื่อถือได้ของรายงานทางการเงินของบริษัท
โดยที่ผ่านมาผู้ตรวจสอบภายในได้เข้าตรวจสอบกระบวนการปฏิบัติงานของบริษัท
ให้ข้อสังเกตและข้อแนะนำเพื่อการปรับปรุงประสิทธิภาพการปฏิบัติงานซึ่งผู้บริหารให้ความสำคัญและได้ดำเนินการปรับปรุงตามคำแนะนำของผู้ตรวจสอบภายในแล้ว

10.3 ข้อสังเกตของผู้สอบบัญชีสำหรับระบบการควบคุมภายในของบริษัท

บริษัท เอส.เอ.ที มาสเตอร์ จำกัด
ผู้สอบบัญชีของบริษัทได้ทำการสอบทานระบบการควบคุมภายในสำหรับปี 2550
ซึ่งผู้สอบบัญชีได้ให้ข้อสังเกตสำหรับระบบควบคุมภายในของบริษัทและแจ้งให้บริษัททราบพร้อมกับข้อเสนอแนะเพื่อพิจารณาปรับปรุงแก้ไข
ซึ่งมีประเด็นสำคัญโดยสรุปดังนี้

(1) การบันทึกบัญชีสินค้าสำเร็จรูป บริษัทมีสินค้าสำเร็จรูปหลายรายการที่ไม่ได้บันทึกบัญชี
โดยสินค้ากลุ่มดังกล่าว ได้แก่ สินค้าสำเร็จรูปของบริษัทและบริษัทย่อยที่ผลิตเกินคำสั่งผลิต (Order)
เมื่อพิจารณาจากจำนวนสินค้าดังกล่าวเชื่อว่ามีมูลค่าเป็นสาระสำคัญ ทั้งนี้
ปัจจุบันบริษัทได้ดำเนินการตรวจนับสินค้าดังกล่าวทั้งหมด
และจัดแบ่งสินค้ากลุ่มดังกล่าวรวมทั้งประเมินมูลค่าสินค้าตามราคาเศษเหล็กสำหรับสินค้าที่ไม่สามารถนำไปจำหน่ายต่อได้
และประเมินมูลค่าตามราคาทุนของสินค้าหลังปันส่วนด้วยค่าแรงและโสหุ้ยการผลิตสำหรับสินค้าที่ยังมี
Order และสามารถจำหน่ายต่อได้
โดยบริษัทได้มีการบันทึกรายการปรับปรุงสินค้าดังกล่าวในงบการเงิน ณ วันที่ 31 ธันวาคม 2550
โดยถูกต้องและครบถ้วนแล้ว ซึ่งจากการเข้าร่วมสังเกตุการณ์ตรวจนับสินค้าของผู้สอบบัญชี ณ วันที่ 7
มกราคม 2551 พบว่า
บริษัทได้มีการแยกประเภทสินค้าดังกล่าวและมีการตรวจนับอย่างถูกต้องครบถ้วนแล้ว

(2) การบันทึกบัญชีสินค้าระหว่างผลิต บริษัทไม่มีการจัดทำรายละเอียดของสินค้าระหว่างผลิต
ซึ่งปริมาณสินค้าที่อยู่ระหว่างผลิตมีมูลค่าที่เป็นสาระสำคัญต่องบการเงิน ทั้งนี้
ปัจจุบันบริษัทได้มีการจัดทำบัญชีคุมสถานะของใบสั่งผลิตเพื่อใช้บันทึกบัญชีรายการงานระหว่างทำ
และจากการเข้าร่วมวสังเกตุการณ์ตรวจนับสินค้าของผู้สอบบัญชี ณ วันที่ 7 มกราคม 2551
พบว่าบริษัทได้มีการจัดเตรียมรายละเอียดของสินค้าระหว่างผลิต ณ วันที่ 31 ธันวาคม 2550 แล้ว
และสินค้าระหว่างผลิตได้ถูกจัดเก็บอย่างเหมาะสมและได้มีการตรวจนับโดยถูกต้องครบถ้วนแล้ว

(3) การปันส่วนค่าแรงงานและโสหุ้ยการผลิตเข้าเป็นต้นทุนสินค้าระหว่างผลิตและสินค้าสำเร็จรูป
บริษัทไม่มีหลักเกณฑ์ในการปันส่วนค่าแรงงานและโสหุ้ยการผลิตเข้าเป็นต้นทุนของสินค้าระหว่างผลิตและสินค้าสำเร็จรูป
ซึ่งสินค้าของบริษัทเป็นสินค้าที่ต้องใช้ความชำนาญของผู้ผลิตสูง
และมีต้นทุนค่าแรงงานและโสหุ้ยค่อนข้างมาก ทั้งนี้ จากการตรวจสอบปลายปี
พบว่าบริษัทได้มีการปันส่วนต้นทุนวัตถุดิบ ค่าแรง
และโสหุ้ยการผลิตเข้าเป็นต้นทุนสินค้าสำเร็จรูปตามเกณฑ์การปันส่วนต้นทุนที่ถูกต้องและเหมาะสมแล้ว

(4) ระบบการรับจ่ายวัตถุดิบ
บริษัทมีการเบิกวัตถุดิบเพื่อใช้ในการผลิตโดยไม่มีการจัดทำใบเบิกวัตถุดิบ
และเมื่อสินค้าที่เบิกไปแล้วนำกลับมาคืน ยังม่มีการบันทึกการปรับปรุงในบัญชีคุม
รวมทั้งสินค้าเก่าหลายชนิดไม่มีการทำบัญชีคุมสินค้า ปัจจุบัน
บริษัทได้มีการวางระบบการเบิกจ่ายวัตถุดิบและแจ้งให้ผู้เกี่ยวข้องรับทราบและปฏิบัติตามแล้ว
ซึ่งจากการตรวจนับสินค้าคงเหลือ ณ วันที่
7 มกราคม 2551 พบว่าข้อผิดพลาดดังกล่าวได้มีการแก้ไขแล้ว

(5) ยอดขายเศษเหล็กที่ไม่ได้บันทึกบัญชี
บริษัทไม่มีการบันทึกรายได้จากการขายเศษเหล็กที่เหลือจากกระบวนการผลิต ทั้งนี้
จาการตรวจสอบปลายปี 2550
พบว่าบริษัทได้มีการบันทึกรายได้จากการจำหน่ายเศษเหล็กเข้ามาอยู่ในรายได้อื่นโดยครบถ้วนแล้ว

ทั้งนี้ จากการสอบทานระบบการควบคุมภายในปี 2551 ผู้สอบบัญชี
แจ้งต่อที่ประชุมคณะกรรมการตรวจสอบของบริษัทครั้งที่ 1/2552 เมื่อวันที่ 9 มีนาคม 2552
ว่าไม่พบประเด็นเกี่ยวกับระบบควบคุมภายในที่เป็นสาระสำคัญ
จึงไม่มีรายงานข้อสังเกตสำหรับระบบควบคุมภายในของบริษัทในสำหรับปี 2551

10.4 ข้อสังเกตของผู้ตรวจสอบภายในสำหรับระบบการควบคุมภายในของบริษัท

ในปี 2550 - 2551 MMN Syndicate Office Co., Ltd.
เป็นผู้ตรวจสอบภายในของบริษัทซึ่งได้รับมอบหมายให้ตรวจสอบระบบการควบคุมภายในของบริษัททั้งหมด
8 ระบบ คือ ระบบต้นทุนการผลิตและสินค้าคงเหลือ ระบบขายและการบันทึกลูกหนี้ ระบบรับเงิน
ระบบจัดซื้อและการบันทึกเจ้าหนี้ ระบบการจ่ายเงิน ระบบสินทรัยพ์ถาวร ระบบเงินเดือน
และระบบภาษี ซึ่งได้เริ่มเข้าทำการตรวจสอบตั้งแต่เดือนธันวาคม ปี 2550
และได้แบ่งการเข้าตรวจสอบออกเป็น 3 ระยะ โดยระยะที่ 1 เป็นการตรวจสอบ
สอบทานและจัดทำผังทางเดินเอกสารสำหรับระบบการควบคุมภายในระบบต้นทุนการผลิตและสินค้าคงเหลือ
ระยะที่ 2 เป็นการสอบทานและจัดทำผังทางเดินเอกสารสำหรับระบบที่เหลือ 7 ระบบ และระยะที่
3 เป็นการตรวจสอบการควบคุมภายใน 7 ระบบที่เหลือ (Test of Control)

จากการเข้าตรวจสอบระบบควบคุมภายใน
ผู้ตรวจสอบภายในได้ให้ข้อสังเกตเพื่อให้บริษัทได้มีการปรับปรุงแก้ไข
ซึ่งสามารถสรุปในส่วนที่สำคัญได้ ดังนี้

(1) ระบบสินค้าคงเหลือ ผู้ตรวจสอบภายในตรวจพบว่า ระบบเอกสารและการจัดเก็บไม่เป็นระบบ
    เช่น การเบิก-จ่ายสินค้าโดยไม่มีเอกสารควบคุม
    ซึ่งทางผู้ตรวจสอบภายในได้ให้คำแนะนำในเรื่องระบบเอกสารสำหรับการเบิก-จ่ายสินค้า
    และแนะนำให้มีการนับสินค้าคงเหลือเป็นประจำโดยอย่างน้อยปีละ 2 ครั้ง
    โดยทางผู้ตรวจสอบภายในได้มีการติดตามตรวจสอบและเห็นว่าบริษัทสามารถแก้ไขและนำระบบควบคุมภายในของระบบสินค้าคงเหลือมาปรับใช้แล้ว

(2) การแบ่งแยกหน้าที่ ที่ผ่านมาในอดีต
    บริษัทใช้พนักงานร่วมกันสำหรับหน้าที่การซื้อขายและรับจ่ายเงิน เช่น พนักงานออกเอกสาร
    เป็นบุคคลเดียวกันกับพนักงานบันทึก และพนักงานเก็บเงิน
    โดยทางผู้ตรวจสอบภายในได้ให้คำแนะนำเรื่องการแบ่งแยกหน้าที่เพื่อให้บริษัทนำไปปรับปรุงแก้ไข
    ซึ่งในปัจจุบันบริษัทได้มีการแยกบุคลากรสำหรับบัญชี-การเงินออกจากกันแล้ว
    และช่วยกันตรวจสอบเอกสารในการรับจ่ายเงินมากขึ้น

(3) รายการระหว่างกัน
    ในอดีตการซื้อขายระหว่างบริษัทและบริษัทย่อยไม่มีการออกใบแจ้งหนี้หรือใบกำกับภาษี
    อย่างครบถ้วน ซึ่งทางผู้ตรวจสอบภายในได้ให้คำแนะนำให้มีการออกใบแจ้งหนี้
    หรือใบกำกับภาษีระหว่างกันอย่างถูกต้อง

  ปัจจุบันประเด็นดังกล่าวข้างต้นได้รับการแก้ไขแล้วโดยลำดับ โดยในปี 2552 บริษัทได้แต่งตั้งให้
  บริษัท เอส เค แอ็ดไวซ์เซอร์รี่ จำกัด ซึ่งยังคงดำเนินการโดยนายศุภโชค กิจวิมลตระกูล
  ซึ่งผู้ตรวจสอบภายในยังคงวางแผนการตรวจอย่างต่อเนื่องในปี 2552 โดยจะตรวจสอบจนครบทั้ง
  7 ระบบ ประมาณต้นปี 2553